
הכנסת העשרים
מושב שלישי
<פרוטוקול מס' 507>
מישיבת ועדת הכספים
יום שלישי, כ"א בחשון התשע"ז (22 בנובמבר 2016), שעה 15:30
<סדר היום:>
<שינויים בתקציב לשנת 2016>
נכחו:

<חברי הוועדה:> 
משה גפני – היו"ר
טלי פלוסקוב 
חברי הכנסת:
אכרם חסון

שולי מועלם-רפאלי

יוליה מלינובסקי
מיכאל מלכיאלי
<מוזמנים:> 
	צאלה אלון
	–
	מנהלת תחום, תכנון וכלכלה, משרד התשתיות הלאומיות, האנרגיה והמים

	אסף קזקוב
	–
	רפרנט אנרגיה, אגף התקציבים, משרד האוצר

	שירה דימניק
	–
	רפרנטית, אגף התקציבים, משרד האוצר

	רעיה עדני
	–
	רפרנטית, אגף התקציבים, משרד האוצר

	טליה אילוז
	–
	ראש אגף א' מינהל וארגון, רשות החשמל


<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<שינויים בתקציב לשנת 2016>
<היו"ר משה גפני:>
אני מתכבד לפתוח את ישיבת ועדת הכספים.

רשות ממשלתית למים ולביוב. יש מי שיסביר?
בקשה מס' 34006, משרד האנרגיה והמים.

<צאלה אלון:>
אנחנו מציגים כאן בקשה ל-15 אחוזים מעודפים של שנת 2015 לגבי שתי תכניות. תכנית ראשונה היא תפעול ופעולות ותכנית שנייה היא היחידות המקצועיות. סכום כולל של 24 מיליון ו -805 אלף שקלים.

<היו"ר משה גפני:>
מי בעד אישור הבקשה? מי נגד?

הצבעה

בעד – פה אחד
בקשה מס' 34006 נתקבלה.

<היו"ר משה גפני:>
הבקשה אושרה.

בקשה מס' 41003 – רשות ממשלתית למים וביוב.

מישהו יכול לברר היכן האנשים? אני יושב כאן מהבוקר כדי לאשר לכם את זה.

בקשה מס' 52006 – פיתוח המשרד לביטחון פנים.

בקשה מס' 54008.

<שירה דימניק:>
העברת סכום של 43 מיליון ו-966 אלפי שקלים חדשים בסעיף 54, רשויות פיקוח משנת הכספים 2015 כעודף לשימוש בשנת הכספים 2016 בהתאם לסעיף 13(א) לחוק יסודות התקציב, התשמ"ה-1985 כמפורט בתדפיס המצורף.

<היו"ר משה גפני:>
למה רשות הטבע והגנים לא מופיעה? למה זה צריך להיות בעודפים?

<שירה דימניק:>
מה זאת אומרת לא מופיעה? היא מופיעה.

<היו"ר משה גפני:>
למה זה לא מופיע בבסיס התקציב?

<שירה דימניק:>
זאת העברה של עודפים.

<היו"ר משה גפני:>
כן, אבל למה זה צריך להיות בעודפים? רשות הטבע והגנים או רשות החשמל, אלה רשויות שצריך לתקצב אותן. למה זה לא מופיע בבסיס התקציב?

<שירה דימניק:>
אלה דברים שהופיעו בבסיס התקציב של שנת 2015, היחידות התחייבו על הסכומים אך לא הוציאו את המזומן. אני אומרת באופן כללי לגבי העודפים שמועברים שמדובר בהתחייבויות של אותן יחידות, על הקיצוצים, בסכומים שלא הוצא מזומן. היחידות התחייבו עליהם. זה הופיע בבסיס.

<היו"ר משה גפני:>
למה צריך עודפים?

<שירה דימניק:>
הם התחייבו אך המזומן לא יצא. אני יכולה לתת כאן כמה דוגמאות מיחידות שנמצאות כאן. 
<טליה אילוז:>
אני מרשות החשמל. הסיבה שיש לנו כאן 15 עודפים היא התקשרויות שביצענו במהלך השנה שלא סיימנו לשלם אותן מתקציב המזומנים שלנו. תוקצבנו עבורם ולכן הם נקלעו לעודפים.

<היו"ר משה גפני:>
הבנתי. תשובה טובה.

מי בעד אישור הבקשה?
הצבעה

בעד – פה אחד

בקשה מס' 54008 נתקבלה.

<היו"ר משה גפני:>
הבקשה אושרה.

אנחנו חוזרים לרשות המים והביוב. בקשה מס' 41003.

יש שתי פניות שלכם. פנייה אחת היא מס' 41003 שנמצאת בחוברת הזאת, שם מדובר על 11 מיליון ו-090 אלף שקלים עודפים ויש בבודד פנייה מס' 130 שגם היא עוסקת ברשות הממשלתית למים וביוב.

<רעיה עדני:>
זו העברה תקציבית.

<היו"ר משה גפני:>
אני מדבר על העודפים.

<רעיה עדני:>
העודפים נועדו לממן את הפניות שעברו ודנו בהן בוועדה בהרחבה. מדובר ב-15 אחוזים מהעודפים שנוצרו בעיקר בתכניות של ייעוץ ושל תפעול על כל מיני צמצומי התקשרויות שיש לרשות המים אפשרות בעקבות הקיצוץ התקציבי שנעשה לעשות ללא העודפים האלה, על אף שהם עודפים שנוצרו ב-2015 והם עוברים ל-2016 לצורך מימון תכניות אחרות.

<היו"ר משה גפני:>
תודה רבה. יש למישהו שאלות? אין. 

מי בעד? מי נגד?

הצבעה

בעד – פה אחד
בקשה מס' 41003 נתקבלה.

<היו"ר משה גפני:>
הבקשה אושרה.

פנייה מס' 130 – רשות ממשלתית למים ולביוב. אלה כבר לא עודפים.

<רעיה עדני:>
מדובר בכמה הסטות תקציביות קלות לבקשת המשרד. למנהל רשות המים התווסף יועץ בהתאם לתקנון של הנציבות והם נדרשו לעוד תקן. 

<היו"ר משה גפני:>
למי יש יועץ?

<רעיה עדני:>
למנהל רשות המים. הוא בדרג מנכ"ל משרד ממשלתי.

<היו"ר משה גפני:>
מי זה מנהל רשות המים?

<רעיה עדני:>
היום ממלא המקום הוא משה גרזי. עד יולי היה אלכסנדר קושניר. עוד לא נבחר מנהל.

<היו"ר משה גפני:>
עכשיו מאשרים לו יועץ?

<רעיה עדני:>
היועץ כבר עבר.

<היו"ר משה גפני:>
היועץ הוא חרדי?

<שולי מועלם-רפאלי (הבית היהודי):>
אתה הראשון שמצליח להצחיק אותי היום.

<רעיה עדני:>
הפעם היועץ לא חרדי.

<שולי מועלם-רפאלי (הבית היהודי):>
אין לי אלא להוריד את כובעי בפניך באופן וירטואלי על זה שבכלל ענית על זה.

<היו"ר משה גפני:>
עניין אותי. מדברים על שילוב חרדים. אני לא צוחק, אני בוכה. אני שואל האם היועץ הזה שאנחנו מאשרים אותו כאן בהעברה – זאת יכולה להיות יועצת – הוא חרדי. 

<יוליה מלינובסקי (ישראל ביתנו):>
זאת שאלה לא לגיטימית כי לפי החוק אסור לך לשאול את השאלות האלה.

<שולי מועלם-רפאלי (הבית היהודי):>
אני משאירה אתכם בדיון החשוב הזה ויוצאת לדיון בוועדה אחרת.

<היו"ר משה גפני:>
מי בעד אישור הפנייה? מי נגד?

הצבעה

בעד – פה אחד
פנייה מס' 130 נתקבלה.

<היו"ר משה גפני:>
הפנייה אושרה.

<טמיר כהן:>
יש עוד פנייה אחת של ביטחון פנים והנציג בדרך.

<היו"ר משה גפני:>
אני עושה הפסקה לעשר דקות. אתם לא חייבים להישאר.

<קריאה:>
אנחנו מרשות הכינרת. איגוד ערים כינרת. אנחנו הוזמנו לדיון בנושא עודפים.

<היו"ר משה גפני:>
אנחנו אישרנו את הבקשה שלכם. 

<קריאה:>
באותה הזדמנות נאמר שלום ליוסי עדס נציג האוצר שאמר לנו שהוא מגיע לוועדה. הוא הגיע והלך?

<היו"ר משה גפני:>
הוא לא הגיע ולא הלך. אישרנו את זה בלי שהוא הגיע ובלי שהוא הלך.

<קריאה:>
יש לנו דרך ארוכה. להתראות ויום טוב לכולם.
<(הישיבה נפסקה בשעה 15:40 ונתחדשה בשעה 15:50.)>
<היו"ר משה גפני:>
אנחנו מחדשים את הישיבה.

הודעה מס' 52006, המשרד לביטחון פנים.

<עמיחי דוד:>
העברת 92,458 אלפי שקלים. הפנייה מיועדת להעברת עודפים מחויבים משנת 2015 לשנת 2016, עודפי הפיתוח של המשרד לביטחון פנים.

<היו"ר משה גפני:>
יש שאלות? אין.

מי בעד אישור הבקשה? מי נגד?

הצבעה

בעד – פה אחד
בקשה מס' 52006 נתקבלה.

<היו"ר משה גפני:>
ההודעה אושרה.

תודה רבה לך. הישיבה נעולה.

<הישיבה ננעלה בשעה 15:55.>

